Vrou van O-Londen vas oor vervalste goedere | Netwerk24
Deur Cara-Lee Dorfling 22 November 2019 11:21
Die polisie het vervalste goedere met ’n waarde van sowat R48 miljoen by Fong Ming Trading gekonfiskeer.
Hangmei Liu, ’n inwoner van Oos-Londen, is die enigste direkteur van dié onderneming en staan tereg op 42 983 aanklagte ingevolge die Wet op Vervalste Goedere.
Die goedere is na bewering in Junie deur die onderneming deur Port Elizabeth se hawe laat invoer.
Die vervalste handelsmerk-goedere het onder meer ingesluit horlosies van Rolex, Puma, Omega en Tissot, asook sonbrille van Dior en Gucci.
Luidens die klagstaat kan Liu, indien sy ’n eerste oortreder is en skuldig bevind word, op elk van die aanklagte ’n boete van nie meer nie as R5 000 kry, of gevangenisstraf van hoogstens drie jaar.
Die saak het Vrydagoggend vlugtig in die handelshof voorgekom, sonder dat Liu teenwoordig was.
Volgens die staat is reëlings getref dat Liu eers met haar volgende hofverskyning daar moet wees.
Die saak is tot 3 Desember uitgestel.
Liu is nie in aanhouding nie.